Коран глава 70
СТЕПЕНИДато у Меки. — 44 стиха.
У име Бога благога и милосрднога.

1. Понеки иште без одлагања казну

2. За невјерне. Нико није у стању спријечити

3. Бога да је не изврши, Бога, господара Степенâ.

4. Степена уз које се анђели и дух пењу к њему за вријеме једнога дана, којега вријеме траје педесет тисућа година.

5. Чекај дакле са лијепијем стрпљењем.

6. Они (невјерници) држе да је дан суђења далеко.

7. А ми видимо да је близу.

8. На дан када небо будекао растопљена мјед,

9. Када брда буду као прамење вуне црвено обојене,

10. И када пријатељ не буде више питао својега пријатеља,

11. И ако ће им се допустити да виде један другога; тада ће злочинац пожељети да се казне ослободи цијеном своје дјеце,

12. Своје друге и својега брата,

13. Цијеном својих родитеља који га миловаху,

14. Цијеном свијех онијех који су на земљи. Он ће пожељети да буде спасен.

15. Не, нипошто, — јер паклена ватра,

16. Дохвативши за лобању,

17. Тражиће за себе свакојега човјека који окреташе леђа и одилажаше,

18. Који гомилаше благо и показиваше се лакомијем.

19. Човјек је био створен лаком,

20. Ожалошћен када га несрећа снађе,

21. Охол када му какво добро дође.

22. Неће тако бити са побожнијем људима,

23. Који увијек свршавају своје молитве;

24. Који у својем имању чувају увијек један дио

25. За онога који иште, и за сиромаха стидљива.

26. Они који држе да је дан суђења истина,

27. Које, када помисле на казну Божју, обузме страх

28. (Јер нико није сакривен од казне Божје);

29. Они који живе уздржљиво,

30. И имају одношаја само са својим женама и робињама које су стекли, јер тако не заслужују никаква пријекора;

31. А који год иде даље у својим жељама пријеступник је.

32. Они који вјерно чувају аманете који су им повјерени и испуњавају своје обавезе,

33. Који су непоколебљиви у својим свједочанствима,

34. Који тачно држе час молитве,

35. Тијем ће, у рајским баштама, пасти част у дио.

36. Шта је дакле тијем невјерницима који дакћући трче испред тебе,

37. На гомиле подијељени, десно и лијево?

38. Неће ли то бити зато што би сваки од њих желио ући у баште милина?

39. Никако. — Ми смо их створили, они знају од чега.

40. Ја се не кунем владаром Истока и Запада, да ми можемо њих

41. Замијенити народом који ће вриједити више него они; и ми зацијело нећемо допустити да вас ко претече у вршењу наших пресуда.

42. Остави их нека раде и нека се забављају док се не нађу пред својим даном, онијем даном који им је обећан,

43. Онијем даном у који ће полетјети из својих гробова са свом брзином, као да се сабирају под заставе,

44. С оборенијем очима, засути срамотом. — Такав је дан који им се обећава.

Коран у преводу Миће Љубибратића